SL Uradni list Evropske unije L 78/43

DIREKTIVA SVETA 2005/24/ES

z dne 14. marca 2005

o spremembi Direktive št. 87/328/EGS v zvezi s skladišči za skladiščenje semena ter z uporabo jajčnih celic in zarodkov, ki izvirajo od rejcev čistopasemskih živali iz vrst govedi

(Besedilo velja za EGP)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta (1),

ob upoštevanju mnenja Evropskega ekonomsko-socialnega odbora (2),

ob upoštevanju naslednjega:

(1) Člen 4 Direktive Sveta št. 87/328/EGS z dne 18. junija 1987 o sprejetju čistopasemskega plemenskega goveda za pleme (3) predvideva, da se seme za promet znotraj Skupnosti odvzema, obdeluje in shranjuje v uradno odobrenem osemenjevalnem središču.

(2) Direktiva Sveta št. 88/407/EGS z dne 14. junija 1988 o zahtevah za zdravstveno varstvo živali, ki veljajo za promet med državami članicami Evropske skupnosti in za uvoz semena domačih živali iz vrst govedi (4) omogoča, da se seme lahko shranjuje ne le v osemenjevalnih središčih, temveč tudi v središčih za skladiščenje semena.

(3) Da bi zagotovili doslednost zakonodaje Skupnosti, se mora člen 4 Direktive št. 87/328/EGS prilagoditi razširjenemu področju uporabe in novim opredelitvam iz Direktive št. 88/407/EGS. Ob tej priložnosti je primerno uskladiti Direktivo št. 87/328/EGS z ostalo zakonodajo na področju čistopasemskih živali glede jajčnih celic in zarodkov –

SPREJEL NASLEDNJO DIREKTIVO:

Člen 1

Direktiva št. 87/328/EGS se spremeni:

1. člen 1 se nadomesti z naslednjim: „Člen 1 Države članice brez poseganja v pravila o zdravstvenem varstvu živali zagotovijo, da ni prepovedi, omejitev ali ovir pri: — sprejetju čistopasemskih ženskih govedi za pleme, — sprejetju čistopasemskih bikov za naravni pripust, — uporabi jajčnih celic in zarodkov čistopasemskih ženskih govedi“;

2. člen 4 se nadomesti z naslednjim: „Člen 4 Države članice zagotovijo, da se v prometu znotraj Skupnosti seme iz člena 2 odvzema, obdeluje in shranjuje v osemenjevalnem središču ali, po potrebi, shranjuje v središču za skladiščenje semena, odobrenem v skladu z Direktivo Sveta št. 88/407/EGS z dne 14. junija 1988 o zahtevah za zdravstveno varstvo živali, ki veljajo za promet med državami članicami Evropske skupnosti in za uvoz semena domačih živali iz vrst govedi (5).“ (5) UL L 194, 22.7.1988, str. 10. Direktiva, kakor je bila nazadnje spremenjena z Odločbo Komisije 2004/101/ES (UL L 30, 4.2.2004, str. 15)."

Člen 2

1. Države članice sprejmejo zakone in druge predpise, potrebne za uskladitev s to direktivo, do 24. marca 2007. Komisiji takoj sporočijo besedila teh predpisov, skupaj s korelacijsko tabelo med temi predpisi in določbami te direktive.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice sporočijo Komisiji besedila temeljnih določb predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati na dvajseti dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 14. marca 2005 Za Svet Predsednik F. BODEN

(1) Mnenje z dne 14. decembra 2004 (še ni objavljeno v Uradnem listu).

(2) Mnenje z dne 15. decembra 2004 (še ni objavljeno v Uradnem listu).

(3) UL L 167, 26.6.1987, str. 54.

(4) UL L 194, 22.7.1988, str. 10. Direktiva, kakor je bila nazadnje spremenjena z Odločbo Komisije 2004/101/ES (UL L 30, 4.2.2004, str. 15).